অন্য কোথা অন্য কোন্খানে | বৈশাখ সংখ্যা | Jugantor
রবিবার, ০২ জুলাই ২০১৭
আর্কাইভ
ই-পেপার
ফনেটিক ইউনিজয়
সার্চ

প্রচ্ছদ
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
আনন্দ নগর
উপসম্পাদকীয়
বাংলার মুখ
ইসলাম ও জীবন
আইটি বিশ্ব
চাকরির খোঁজ
উত্তরের জনপদ
আবহমান চট্টগ্রাম
নগর-মহানগর
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারাদেশ
বিনোদন
শিক্ষাঙ্গন
ভিডিও
শোকগাঁথা হলি আর্টিজান
দ্বিতীয় সংস্করণ
বিচ্ছু
আজকের পত্রিকা
প্রথম পাতা
শেষ পাতা
খেলা
খবর
দশ দিগন্ত
আনন্দ নগর
উপসম্পাদকীয়
বাংলার মুখ
ইসলাম ও জীবন
আইটি বিশ্ব
চাকরির খোঁজ
উত্তরের জনপদ
আবহমান চট্টগ্রাম
নগর-মহানগর
রাজধানীর খবর
জাতীয়
আন্তর্জাতিক
সম্পাদকীয়
খেলা
অর্থনীতি
সারা দেশ
বিনোদন
শিক্ষাঙ্গন
ভিডিও
শোকগাঁথা হলি আর্টিজান
ফিচার
ইসলাম ও জীবন (১৪ এপ্রিল, ২০১৭)বৈশাখ সংখ্যা (১৪ এপ্রিল, ২০১৭)চাকরির খোঁজ (১৪ এপ্রিল, ২০১৭)সাহিত্য সাময়িকী (০৭ এপ্রিল, ২০১৭)সুস্থ থাকুন (০৮ এপ্রিল, ২০১৭)সুরঞ্জনা (১০ এপ্রিল, ২০১৭)অর্থনীতি (০৯ এপ্রিল, ২০১৭)তারাঝিলমিল (১৩ এপ্রিল, ২০১৭)প্রতিমঞ্চ (১১ এপ্রিল, ২০১৭)স্বজন সমাবেশ (০৫ এপ্রিল, ২০১৭)প্রকৃতি ও জীবন (০১ এপ্রিল, ২০১৭)ঘরে বাইরে (১১ এপ্রিল, ২০১৭)পরবাস (০৮ এপ্রিল, ২০১৭)স্বাধীনতা দিবস সংখ্যা (২৬ মার্চ, ২০১৭)আন্তর্জাতিক নারী দিবস (০৮ মার্চ, ২০১৭)আলোকচিত্রে মহান স্বাধীনতা দিবস (২৭ মার্চ, ২০১৭)বিচ্ছু (০৯ এপ্রিল, ২০১৭)
দ্বিতীয় সংস্করণ
বিচ্ছু
হোম
বৈশাখ সংখ্যা
মুহম্মদ সবুর    |
প্রকাশ : ১৪ এপ্রিল, ২০১৭ ০০:০০:০০
প্রিন্টঅঅ-অ+
অন্য কোথা অন্য কোন্খানে
সবকিছুতেই তার মুগ্ধতা। মুগ্ধতায় বিস্তৃত হয়েছে দিগন্ত। বিশ্বের মহাপ্রাণের ভেতর নিজেকে খুঁজে ফেরার এক অনন্য আকুতি সবসময়ই তাকে তাড়া করেছে। প্রকৃতির অপার উদার দান বিস্ময়ে তাকে জাগিয়ে তুলেছে। মুগ্ধতার ছাপ দেখি তাই তার কর্মে-সৃষ্টিতে। সৃজনের নেশায় সবকিছুতেই সৃষ্টি ও স্রষ্টার গভীরতা অনুধাবন করতে চেয়েছেন। ভূস্বর্গ বা শৈল-স্বর্গ যা-ই বলা হোক, কাশ্মীরের নৈসর্গ মুগ্ধ করেছিল কবিকে। সেই মুগ্ধতার ছাপ পড়েছিল তার সৃষ্টিকর্মে, সেই ১৯১৫ সালে। ততদিনে নোবেল পুরস্কার পেয়েছেন। ব্রিটিশরাজ থেকে ‘স্যার’ উপাধিও সদ্য এসেছে। অবকাশ যাপনে কাশ্মীরে গেলেও অবকাশ তেমন হয়নি। তবে মানসলোকে যে একটা পরিবর্তন এসেছিল, সে কথা নিজে ব্যাখ্যা করে বলেছেনও।
প্রকৃতির অনাবিল সৌন্দর্যের আনন্দ নিকেতন কাশ্মীর উপমহাদেশের ভূস্বর্গ। কাশ্মীর উপত্যকা ছিল ভ্রমণের স্বর্গরাজ্য। মুঘলরা গ্রীষ্মকালে রাজধানী দিল্লি ছেড়ে কাশ্মীরে বসবাস করতেন। ব্রিটিশ শাসকদেরও তাই অনুসরণ করতে দেখা গেছে। এখনও গ্রীষ্মকালে শ্রীনগর কাশ্মীরের রাজধানী। আর প্রবল শীতে তা স্থানান্তরিত হয় জম্মুতে। রবীন্দ্রনাথ গিয়েছিলেন শ্রীনগরে। চারদিকে পাহাড়। বয়ে চলেছে ঝিলম নদী। চিনার, পাইন, আর পপলার বৃক্ষ শোভা বাড়িয়ে রেখেছে সবসময়। গ্রীষ্মে পিংক ও সাদা রঙের সরষে ফুল এবং পপিতে সেজে ওঠে এ অঞ্চল। বর্ষা ও প্রবল শীতের সময় বাদ দিয়ে সর্বদাই যাওয়া যায় শ্রীনগর। এ শ্রীনগরের হৃদপিণ্ড ডাল লেক। লেকে ও নদীতে রয়েছে হাউস বোট। স্বয়ংসম্পূর্ণ। যা একেবারেই কাশ্মীরের নিজস্ব। থাকা-খাওয়ার সব ব্যবস্থাই আছে। বোটের ছাদে বসে সূর্যোদয়, সূর্যাস্ত, কাশ্মীরের অপরূপ সৌন্দর্য উপভোগ করা যায়। রবীন্দ্রনাথও ছিলেন ঝিলম নদীর ওপর হাউস বোটে। প্রকৃতিকে অবগাহন করেছেন এ সময়। এ সময়ে লিখেছেন দু’টি কবিতা। যার একটি বিখ্যাত কাব্য ‘বলাকা’। আর এ নামেই তার কাব্যগ্রন্থেরও নামকরণ করেছেন। অপর কাব্যটি পরবর্তীকালে শান্তিনিকেতনে সুর সংযোজন করে গানে রূপান্তর করেছিলেন। অবশ্য প্রথম পঙ্ক্তিটি বদলে গিয়েছিল। শ্রীনগর বাসকালে গান বানিয়েছেন একটি, ‘আলোকেরই ঝর্ণাধারায় ধুইয়ে দাও।’ এছাড়া সমসাময়িক কয়েকজন কবির কবিতাও অনুবাদ করেছেন। কবি দেবেন্দ্রনাথ সেনের ‘অশোকগুচ্ছ’ ঘেঁটে ঘেঁটে দু’টো কবিতা ‘যুবতীর হাসি’ এবং ‘সোহাগিনী ইয়ে তোর এত অভিমান’ তর্জমার মতো করেছেন। দ্বিজেন্দ্রলাল রায়ের ‘আলেখ্য’ গ্রন্থ থেকে ‘নূতন পাতা’ অনুবাদ করেন।
রবীন্দ্রনাথ ১৯১৫ সালের অক্টোবরের গোড়ায় অর্থাৎ ১৩২২ সালের আশ্বিন মাসের শেষভাগে কাশ্মীর যাত্রা করেন। সঙ্গে পুত্র রথীন্দ্রনাথ, পুত্রবধূ প্রতিমা দেবী, প্রতিমা দেবীর সহোদরা কমলা দেবী ও তার স্বামী হেমচন্দ্র মজুমদার। পরিবার ও পরিজন ছাড়া সঙ্গে ছিলেন কবি সত্যেন্দ্রনাথ দত্ত। কলকাতা থেকে ২ হাজার ১০০ কিলোমিটার দূরত্বে শ্রীনগরে বছরের সিংহভাগই থাকে শীতাচ্ছন্ন পরিবেশ। শীতে মাত্রাতিরিক্ত বরফের ঠাণ্ডা পড়ে। সেই কাশ্মীরে প্রবেশের আগেই সংবর্ধনার তোড়ে রবীন্দ্রনাথের জেরবার অবস্থা যেন। শ্রীনগরে পৌঁছেই কবি লিখলেন, ‘অভিনন্দন অভ্যর্থনা চলিতেছে, এখনও কাশ্মীরে পৌঁছাই নাই’।
কাশ্মীরের তদানীন্তন শিক্ষামন্ত্রী পণ্ডিত জগদীশচন্দ্র চট্টোপাধ্যায়ের আমন্ত্রণে কবি কাশ্মীর যান। মন্ত্রী জগদীশের আগে শান্তিনিকেতনে এসে কবিকে নিমন্ত্রণ জানান। এবং সঙ্গে করেই শ্রীনগরে পৌঁছেন। শ্রীনগরের পাদমূলে বিতস্তা নদীবক্ষে টিকারির মহারাজার ‘পরীস্থান’ নামক হাউস বোটটি কবির জন্য নির্দিষ্ট হয়। অভ্যর্থনার মধ্যে শ্রীনগরের মহীদল কলেজে ছিল উপচেপড়া ভিড়। এই অভ্যর্থনার কথা রবীন্দ্রনাথ উল্লেখও করেছেন। আয়োজকদের মধ্যে অন্যতম ছিলেন বাঙালি অধ্যাপক মুকুন্দলাল চক্রবর্তী। কাশ্মীরের সবচেয়ে বড় শহর এ শ্রীনগর। এখান থেকেই ভূস্বর্গ কাশ্মীর দর্শন করা যায়। ডাল লেক ও ঝিলম নদীতে ঘেরা শ্রীনগরের পার্বত্য উপত্যকায় প্রাকৃতিক সৌন্দর্য ও নৈসর্গিক শোভা অতুলনীয়। মুঘলরা গ্রীষ্মকালে এখানে এসে বসবাসকালে বেশ কয়েকটি বাগিচা তৈরি করেন। ডাল লেক শীতকালে বরফ লেকে রূপান্তর হয়। রবীন্দ্রনাথ যখন কাশ্মীরে, তখন জম্মু ও কাশ্মীর ছিল ডোগরা রাজাদের অধীনে।
শ্রীনগরে অবস্থানকালে বেশ কৌতুকজনক ঘটনাও ঘটে। মহারাজার রাজ্য হলেও ব্রিটিশ রেসিডেন্ট শ্রীনগরের সর্বময় কর্তা। বিশিষ্ট ব্যক্তিরা রাজধানীতে এলে তার গৃহে কার্ড রেখে যেতেন। অতঃপর তিনি তাদের কাউকে লাঞ্চে, কাউকে ডিনারে যথাযোগ্যমতো আহবান করতেন। রবীন্দ্রনাথ নূতন ‘স্যার’ উপাধি পেয়েছেন। ব্রিটিশরা ভেবেছিলেন, কবি ব্রিটিশ আমলাতন্ত্রের আদব-কায়দা মতো রেসিডেন্টের বাড়িতে গিয়ে কার্ড রেখে আসবেন; কিন্তু কবি তার সঙ্গে দেখা করতে গেলেন না। রেসিডেন্ট দূর থেকে তাকে একদিন দেখেন এবং তার সঙ্গে পরিচিত হওয়ার ইচ্ছা এখানে-সেখানে প্রকাশ করেন; কিন্তু কবি তাতে কর্ণপাত করেননি, রেসিডেন্টও ব্রিটিশ শাসনের আদব-কায়দা ভাঙতে পারলেন না। রবীন্দ্রনাথ অবকাশ যাপনকালে শ্রীনগরের বাইরে কোথাও যাননি। কেবল একদিন কাশ্মীরের বিখ্যাত মার্তন্ড মন্দিরের ভগ্নস্তূপ দেখতে যান। সুলেমান পাহাড়ের ওপর এ মন্দির। কথিত যে, ‘জগৎগুরু’ শংকরাচার্য এখানে এসে কিছুদিন তপস্যামগ্ন ছিলেন। মন্দির থেকে ডাল লেক ও আশপাশের দৃশ্য চমৎকার দেখা যায়। এই মার্তন্ড মন্দিরে অবস্থানকালে অর্থাৎ ৯ কার্তিক, ১৩২২ অর্থাৎ ২৬ অক্টোবর ১৯১৫ সালে কবি লেখেন গান ‘আলোকের এই ঝর্ণাধারায় ধুইয়ে দাও/আপনাকে এই লুকিয়ে রাখা ধুলায় ঢাকা ধুইয়ে দাও॥/যে জন আমার মাঝে জড়িয়ে আছে ঘুমের জালে/ আজ এই সকালে ধীরে ধীরে তার কপালে/এই অরুণ আলোয় সোনার-কাঠি ছুঁইয়ে দাও॥/বিশ্ব হৃদয় হতে ধাওয়া/আলোয় পাগল প্রভাত হাওয়া/সেই হাওয়াতে হৃদয় আমার নুইয়ে দাও॥/আজ নিখিলের আনন্দ ধারায় ধুইয়ে দাও/মনের কোণের সব দীনতা মলিনতা ধুইয়ে দাও/আমার পরাণ বীণায় ঘুমিয়ে আছে অমৃত গান/তার নাইকো বাণী, নাইকো ছন্দ, নাইকো তাল/তারে আনন্দের এই জাগরণী ছুঁইয়ে দাও।/বিশ্ব হৃদয় হতে ধাওয়া/প্রাণে পাগল গানের হাওয়া/ সেই হাওয়াতে হৃদয় আমার নুইয়ে দাও।/’ গীতটির প্রথম পাঠের শুরুতে ‘আজ’ শব্দটি থাকলেও গীতপঞ্চাশিকায় অন্তর্ভুক্তিকালে ‘আজ’ বাদ পড়ে। এমনকি গায়নেও ‘আজ’ উচ্চারিত হয় না।
কলকাতা ফেরার আগে রবীন্দ্রনাথ শ্রীনগরের বিখ্যাত দ্রাক্ষাক্ষেত গন্ধর্বলে বেড়াতে যান। সেখানকার পরিবেশ তাকে বিমোহিত করেছিল। অবশ্য শ্রীনগরে অবকাশ যাপনকালে মহারাজা বা রাজ পরিবারের সঙ্গে রবীন্দ্রনাথের কথাবার্তা বা দেখা সাক্ষাৎ হয়নি। এর আগে ৭ কার্তিক রবীন্দ্রনাথ শ্রীনগরে হাউস বোটে ভোরের বেলায় লিখলেন গীতিকবিতা ‘মানসী’। কবি বলেছেন, এই কবিতা শ্রীনগরে থাকতে একটি বিশেষ অনুভূতি নিয়ে লেখা। পরবর্তীকালে শান্তিনিকেতনে এই কবিতায় সুরারোপ করেন। কবির ‘গীতপঞ্চাশিকায়’ গানটি অন্তর্ভুক্ত হলেও ‘মানসী’ কবিতাটি ‘বলাকা’ কাব্যগ্রন্থে ঠাঁই পেয়েছে। অবশ্য মানসী নামে কবির একটি কাব্যগ্রন্থও রয়েছে। কবিতাটি ১৩২২ সালের মাঘ সংখ্যা ‘মানসী’ পত্রিকায় ছাপা হয়েছিল। ‘বলাকা’ গ্রন্থে কবিতাটির ধারাবাহিক নম্বর-৩৫। অবশ্য গ্রন্থে কোনো কবিতারই শিরোনাম রাখা হয়নি, রয়েছে সংখ্যা।
শ্রীনগরে ঝিলম নদীতে হাউস বোটের ছাদে বসে খুব ভোরে প্রকৃতির অপরূপ লীলা দর্শন করেছেন। কবিতায় পাহাড় প্রকৃতির সুন্দর পরিবেশ ফুটে উঠেছে। প্রকৃতির রূপের মাঝে বিশ্বভুবনের বিপুলছায়া রবীন্দ্রনাথ অবলোকন করেছেন। এখানেই বিশ্বকবির স্বকীয়তা। ‘মানসী’ কবিতায় তত্ত্বের ছোঁয়া না থাকলেও কবিতাটি প্রকৃতির রূপকে ধরে দিয়েছে। এই কবিতার ব্যাখ্যা দিতে গিয়ে রবীন্দ্রনাথ লিখেছেন, ‘এই যে সকালে আকাশটি শিশিরে ঝকমক করছে, ঝাউগাছগুলো রৌদ্রে ঝলমল করছে- এরা বাইরের জিনিস হলে আজ কি অন্তরের এত কাছে আসতে পারত? এই ঝাউ আর আকাশ এমন নিবিড়ভাবে আমার হৃদয়কে পূর্ণ করেছে যে আমি অনুভব করছি, এরা যেন মনের ব্যাপারেরই অংশ, যেন এরা বস্তুজগতের ব্যাপার নয়। কারণ, এরা যদি কেবল বস্তুপিণ্ড দিয়েই খাড়া হতো তবে এমন করে আমার মনের মধ্যে স্থান পেতে পারত না, বাইরেই থাকত- তাদের সঙ্গে আমার অসীম ব্যবধান থেকে যেত।’ কার্তিকের ভোরে, যখন বাংলায় শরতের মেঘের আনাগোনা, তখন কাশ্মীরে শীতের বাতাস বয়ে যায়। প্রকৃতি রবীন্দ্রনাথকে ভোরের বেলা আপ্লুত করেছে। লিখেছেন, তাই, ‘আজ ঝাউগাছের ঝালর আর শিশির ছলছল আকাশ এমন নিবিড়ভাবে আমার মনকে পূর্ণ করেছে যে আমার মনে হচ্ছে, এরা যেন আমার হৃদয়ে পদ্মের মতো ফুটে ওঠেছে। বাইরের বিশ্ব যেন আমার মনেরই সামগ্রী, যেন অকূল মানস সরোবরে পদ্মের মতো ফুটে রয়েছে। আজ আমি এই ধুলোবালির মধ্যে বস্তুবিশ্বতেই কেবল স্থান পাইনি; আমি আজ জানতে পারলুম যে এই বিশ্বটি একটি বাণী-বিশ্বটি একটি গান, তার মধ্যে আমি একটি গান- এই বিশ্বের মহাপ্রাণের আমি একটি প্রকাশ, অন্ধকারের বুকফাটা তারার মতো। আজ যেন আমার অস্থিচর্ম নেই, আজ যেন আমি অন্ধকারের হৃদয় বিকীর্ণ করে উত্থিত অগ্নিশিখার মতো উজ্জ্বল আলোক। আজ বিশ্ব আমার খুব কাছে এসে দাঁড়িয়েছে।’ ভূস্বর্গ কাশ্মীরে রবীন্দ্রনাথ প্রকৃতির ভেতর নিজেকে আবিষ্কারের মাহাত্ম্যকে ধারণ করেছিলেন।
কার্তিকের এক সন্ধ্যায় রবীন্দ্রনাথ বসে আছেন বোটের ছাদের ওপর। সন্ধ্যার অন্ধকার চারদিক আচ্ছন্ন করে ফেলছে। কবি কল্পনা করছেন; যেন দিনের আলোতে ভাঁটা পড়েছে, রাত্রি তার কালো জলের জোয়ার নিয়ে উপস্থিত হয়েছে। আকাশের অসংখ্য তারা কালো জলে প্রতিবিম্বিত হয়েছে। সে সময় হঠাৎ এক ঝাঁক হংসবলাকা কোথা থেকে এসে তার মাথার ওপর দিয়ে সশব্দে দূর-দূরান্তরে উড়ে গেল- মনে হ’ল, হংসবলাকার পাখার শব্দ নিস্তব্ধ সন্ধ্যার অন্ধকার আকাশের বুকে বিদ্যুৎছটার মতো রেখা এঁকে গেল।
রবীন্দ্রনাথ বোটের ছাদে বসে লিখলেন তার বিখ্যাত কবিতা ‘বলাকা’। এই কবিতা থেকেই রবীন্দ্রনাথের সে সময়ের কবিতাগুচ্ছের নামকরণ করা হয় ‘বলাকা’। এই বলাকা কবিতার সঙ্গে তুলনা হতে পারে একই গ্রন্থের অপর কবিতা ‘রূপ’- এর। ‘বলাকা’র ১৬নং কবিতাটি ১৩২১ সালের ২৭ পৌষ সুরুলে লেখা। ছাপা হয়েছে ১৩২২ সালের ফাল্গুন সংখ্যা সবুজপত্র পত্রিকায়। আর বলাকা কবিতাটি লেখার পটভূমি হিসেবে রবীন্দ্রনাথ লিখেছেন, ‘এই কবিতা শ্রীনগরে থাকতে লিখি। তখন আমি ঝিলম নদীতে বোটে থাকতুম। একদিন সন্ধ্যাবেলা ধীরে ধীরে ঝিলমের জলে অন্ধকার নেমে আসছে। আমি ছাদে বসে আছি। ওপারে অন্ধকার জমাট হয়ে আসছে, নদীর সে াত কালো হয়ে গেছে, চারদিকে কোনো শব্দ নেই। এমন সময় বুনো হাঁসের দল হঠাৎ মাথার ওপর দিয়ে উড়ে গেল। ... পদ্মাবক্ষে বাসকালে আকাশে হাঁসের পাখার ঝাপটা অনেকবার অট্টহাস্যের মতো হা হা করে চমক লাগিয়ে দিয়েছে’। এই পাখিরাই পরিযায়ী পাখি হয়ে শীতার্ত অঞ্চল ছেড়ে যায় গ্রীষ্মমণ্ডলীর দিকে। রবীন্দ্রনাথ লিখলেন, ‘আমি ঝিলমে যে জায়গাতে ছিলুম সেখানে স্রোত বেঁকে গেছে, যতদূর দৃষ্টি যায় ততদূর পর্যন্ত নদীটাকে একটা বাঁকা তলোয়ারের মতো দেখাচ্ছে। ঝিলমের জল ঝিলমিল করছিল, তার ওপর অন্ধকার নেমে এলো। যখন অন্ধকার নদীকে আবৃত করল তখন মনে হল, কে যেন খাপের মধ্যে তলোয়ার পুরে দিল। যেমন ভাঁটার শেষে জোয়ার আসে তেমনি দিনের আলো নিবে গেলে রাত্রির জোয়ার কালির বন্যা নিয়ে এলো। নদীর ধারের রাস্তার পরপারে পাহাড়ের পায়ের কাছে, দেবদারু গাছগুলো শ্রেণীবদ্ধ হয়ে আছে; সেই পাহাড়ের নিচটা যেন আরও ঘন অন্ধকারে আবৃত বলে মনে হচ্ছে। মানুষ যেমন স্বপ্নের মধ্যে ভয়ে বা রাগে চেঁচিয়ে কথা বলতে গিয়ে অনেক চেষ্টা করেও কণ্ঠ থেকে কোনো শব্দ বার করতে পারে না, তেমনি পাহাড়ের তলায় দেবদারুশ্রেণী যেন ঘনায়মান অস্পষ্ট আলোতে আচ্ছন্ন হয়ে যাওয়াতে, মনে হচ্ছে, পাহাড় আপনাকে ব্যক্ত করবার প্রাণপণ প্রয়াস করছে; কিন্তু পারছে না। সেই আচ্ছন্ন অন্ধকার যেন পাহাড়ের গুমরানো শব্দ, পুঞ্জীভূত ধ্বনি।’
হাউস বোটে বসে কবি দেখলেন, নদীর জল অন্ধকারে ঢেকে গেছে, সে াত দেখা যাচ্ছে না, এমন নীরব-নিস্তব্ধ সময়ে শুনতে পেলেন ঠিক মাথার ওপরে হংসশ্রেণী শব্দের বিদ্যুৎচ্ছটা বিকীর্ণ ক’রে হু-হু-হু-স শব্দের ঝলক দিয়ে কোন দূরদেশে চলে গেল। কবির মনে হল, ‘কতবার এমনি পদ্মার বোট থেকে হুহুস্ শব্দ শুনে মনে করতুম যেন ভুতুড়ে কায়াহীন অট্টহাস্য শুনছি। হে হংস বলাকা, ঝঞ্ঝার মদ খেয়ে, মাতাল তোমাদের পাখা যেন শব্দের ঝড় বইয়ে দিয়ে গেল। সুপ্ত আকাশ চমকে উঠল; ভাবল- হঠাৎ এ কী হল! একটা অট্টহাস্য দূর থেকে দূরান্তরে তরঙ্গ বিস্তার করে চলে গেল। ইন্দ্রলোক থেকে এসে যেমন অপ্সরা সন্ন্যাসীর তপোভঙ্গ করে দেয় তেমনি তোমরা ধ্যানরত স্তব্ধতার তপস্যাকে সহসা উড়িয়ে দিয়ে মনকে উতলা করে দিয়ে গেলে। সেই তপোভঙ্গে তিমিরমগ্ন গিরিশ্রেণী শিউরে কেঁপে উঠল। দেবদারুবন যেন রোমাঞ্চিত হয়ে ভাবতে লাগল- একী; এ হল কী!’ তাই কবি লিখলেন বোটের ছাদে বসে কবিতার দ্বিতীয় স্তবক- ‘সহসা শুনিনু সেই ক্ষণে/সন্ধার গগনে/শব্দের বিদ্যুৎছটা শূন্যের প্রান্তরে/মুহূর্তে ছুটিয়া গেল দূর হতে দূরে দূরান্তরে।/হে হংস বলাকা, /ঝঞ্ঝামদরসে মত্ত তোমাদের পাখা/ রাশি রাশি আনন্দের অট্টহাসে/ বিস্ময়ের জাগরণ তরঙ্গিয়া চলিল আকাশে।/ওই পক্ষধ্বনি/শব্দময়ী অপ্সররমণী/ গেল চলি স্তব্ধতার তপোভঙ্গ করি।/ উঠিল শিহরি/ গিরিশ্রেণী তিমির মগন,/ শিহরিল দেওদার বন।’/ এই যে দূরের বলাকারা দূর সুদূরে চলে যায় প্রকৃতির টানে, জলবায়ুর পরিবর্তনে। যেমন শীতকালে সুদূর সাইবেরিয়া এমনকি তুন্দ্রা অঞ্চল থেকে এই বাংলায় আসে পরিযায়ী পাখিরা, কাশ্মীরের তুষারাচ্ছাদিত অঞ্চলের হংসবলাকারাও উড়ে যাচ্ছিল দূরের অঞ্চলে, উষ্ণতার খোঁজে হয়তো এই বাংলায়।
বলাকায় তৃতীয় স্তবকে কবি লিখলেন, ‘মনে হল, এ পাখার বাণী/ দিল আনি/ শুধু পলকের তরে/ পুলকিত নিশ্চলের অন্তরে অন্তরে/ বেগের আবেগ।/ পর্বত চাহিল হতে বৈশাখের নিরুদ্দেশ মেঘ;/ তরুশ্রেণী চাহে পাখা মেলি/ মাটির বন্ধন ফেলি/ ওই শব্দরেখা ধ’রে চকিতে হইতে দিশাহারা,/ আকাশের খুঁজিতে কিনারা। / এ সন্ধ্যার স্বপ্ন টুটে বেদনার ঢেউ উঠে জাগি।/ সুদূরের লাগি/ হে পাখা বিবাগি।/ বাজিল ব্যাকুল বাণী নিখিলের প্রাণে/ ‘হেথা নয়, হেথা নয়, আর কোন্ খানে’!/’ কবির কাছে মনে হল, যে পর্বত-অরণ্য-ধরণী সন্ধ্যায় নীরব নিশ্চল হয়েছিল, মনে হল যেন বলাকাদের এই পাখার বাণী এক পলকের মধ্যে তাদের অন্তরে অন্তরে বেগের আবেগ সঞ্চারিত করে দিল। তারা তো চলে না। কিন্তু পাখার অট্টহাস্যের তরঙ্গ ঘাতে তাদের অন্তরে চলার আকাক্সক্ষা জেগে উঠল। কবি ব্যাখ্যা করেন যে, ‘ছুটে-চলা পাখার বাণী পর্বতের মনকে যেন উদ্বিগ্ন করে দিয়েছে, সে যেন মেঘের মতো উধাও হয়ে যেতে চাচ্ছে। মাটিতে শিকড়ের সঙ্গে তরুশ্রেণীর পা বাঁধা আছে, তারা পাখির মতো মাটির বাঁধন ছিঁড়ে ফেলে পাখা মেলে দিয়ে ঐ শব্দ লক্ষ্য করে উড়ে যেতে চায়। তারা বলছে ‘আমরাও শব্দ রেখার পেছন-পেছন নিরুদ্দেশ হয়ে চলে যাই।’ এই বাণী যাযাবর (মাইগ্রেটরি) পাখিদের অজ্ঞাত দেশে যাত্রা করবার বাণী। পরিচিত বাসায় তাদের চিরস্থিতি নয়। সমুদ্রপারে কোন্ অজ্ঞাত দেশে আর এক বাসা আছে, বাসা-ছাড়া পাখির দল তার অনুসরণ করে চলেছে।’
শীতের আগমনের আগে আগেই তুষার অঞ্চল থেকে পাখিরা সরে যেতে থাকে, আরও দূরদেশে, অচেনায়। রবীন্দ্রনাথ দেখছেন, এই পাখিরা বাঁধন ছিঁড়ে ফেলে ছুটে যাচ্ছে। তাই চতুর্থ স্তবকে লিখলেন, ‘হে হংস বলাকা,/ আজ রাত্রে মোর কাছে খুলে দিলে স্তব্ধতার ঢাকা।/শুনিতেছি আমি এই নিঃশব্দের তলে/শূন্যে জলে স্থলে/অমনি পাখার শব্দ উদ্দাম চঞ্চল। /তৃণদল /মাটির আকাশ-পরে ঝাপটিছে ডানা। / মাটির আঁধার-নিচে, কে জানে ঠিকানা,/মেলিতেছে অঙ্কুরের পাখা/ লক্ষ লক্ষ বীজের বলাকা। / দেখিতেছি আমি আজি/এই গিরিরাজি,/এই বন, চলিয়াছে উম্মুক্ত ডানায় / দ্বীপ হতে দ্বীপান্তরে; অজানা হইতে অজানায়।/নক্ষত্রের পাখার স্পন্দনে চমকিছে অন্ধকার আলোর ক্রন্দনে।’ / এই চতুর্থ স্তবকের ব্যাখা দিয়েছেন রবীন্দ্রনাথ এইভাবে যে, ‘হে বলাকা, তুমি মন থেকে স্তব্ধতার আবরণ উঠিয়ে দিয়ে গেলে। এই আবরণ মায়ার জালের মতো ছিল, তাই স্তব্ধতার ভেতরে যে গতি ছিল তা আগে দেখিনি; কিন্তু পাখার শব্দ যখন বেগের আবেগ জাগাল তখন আমার কাছে কিছুই নিশ্চুপ রইল না; সব সচল হয়ে গেল। আমি শুনিতে পাচ্ছি সর্বত্রই কার প্রসারিত পক্ষ আকাশ বিস্তৃত হয়ে উড়ছে। তাই আমি দেখতে পাচ্ছি যে, তৃণদল ডানা ঝাপটাচ্ছে, তারা মাটির আকাশে উড়ছে। মাটির নিচে বীজের বলাকা যেন প্রাণের চঞ্চলতায় অঙ্কুরের পাখা মেলেছে, তারা উড়ছে। তৃণের দলও যেন বলাকা; তারা মাটির আকাশে ডানা মেলে মেলে চলেছে। আমার কাছে কিছুই অব্যক্ত রইল না।’ বিশ্ব প্রকৃতি ও বিশ্ব মানবের মধ্যে রূপ ও ভাবের নিরন্তর পরিবর্তন ও অগ্রগমন কবির চোখে একটা বিশিষ্ট সত্য বলে প্রতিভাত হল।
কবিতার শেষ স্তবকে কবি দেখেছেন, ‘প্রকৃতিতে তো দেখলুম যে, পর্বত অরণ্য স্তব্ধ হয়ে নেই, তারা চলেছে। তেমনি মানুষের যত আকাক্সক্ষা-কামনা-ভাবনা তারাও লোকালয়ের তীরে তীরে এক শতাব্দী থেকে অন্য শতাব্দীতে; এক যুগ থেকে অন্য যুগে, দলে দলে ঘুরে বেড়াচ্ছে। আমার কয়েকটি পূর্ববর্তী কবিতায়ও এই কথাটা ছিল।’ এখানে ‘বলাকা’ গ্রন্থের ‘রূপ’ কবিতাটকে ধরা যায়। ‘বলাকা’র শেষ স্তবকে রবীন্দ্রনাথ এই পঙক্তি এনেছেন- ‘শুনিলাম মানবের কত বাণী দলে দলে/অলক্ষিত পথে উড়ে চলে/অস্পষ্ট অতীত হতে অস্ফূট সুন্দর যুগান্তরে। /শুনিলাম আপন অন্তরে/অসংখ্য পাখির সাথে/দিনে রাতে/এই বাসাছাড়া পাখি ধায় আলো অন্ধকারে/কোন্ পার হতে কোন্ পারে!/ধ্বনিয়া উঠিছে শূন্য নিখিলের পাখার এ গানে-/ ‘হেথা নয়, অন্য কোথা, অন্য কোন্ খানে।’/’ রবীন্দ্রনাথ এখানে খুঁজেছেন, কোন্ অস্পষ্ট অতীতে মানুষের চিত্তধারায় সেই ভাবনা কামনার জন্ম হয়েছে, কিন্তু তারা সেই আশ্রয় ছেড়ে দিয়ে বেরিয়ে পড়েছে। কবি বলেছেন ‘তাদের ভাবীকালের বাসা কোথায় জানি না। কিন্তু আমি অনুভব করলাম যে, মানুষের চেষ্টা-বাণী-ইচ্ছা-চিন্তা-কর্মসে াত দলে দলে আকাশ পূর্ণ করে চলেছে। মানুষের এই যে অপূর্ণ অশ্রুত বাণী অতীত হতে যাত্রা করে চলেছে, আমি শুনলুম তারা যেন বলাকার পাখার শব্দে জাগ্রত হয়ে উঠেছে। আমার অন্তরের ভেতরে প্রবেশ করেও দেখলুম যে; আমার মনের বাসা ছাড়া পাখি আলো-অন্ধকারের মধ্য দিয়ে অবিশ্রাম চলেছে- যা কিছু গতিশীল, যা কিছু উড়ে চলেছে, তাদের সহযাত্রী হয়ে অসংখ্য পাখিদের সঙ্গে সঙ্গে। এরা কোন্ দিকে চলেছে জানি না। কিন্তু আমি বসে বসে নিখিলের এই পাখার ঝাপটা শুনছি। সব আকাশ পাখার এই বাণীতে ভরে গেছে- ‘এখানে নয়, এখানে নয়, এ বাসায় থেমে থাকবার নয়, আর এক জায়গায় যেতে হবে।’ আমার বলাকা চারদিকে নিখিলের এই বার্তা শুনতে পাচ্ছে।’
কবি অলোকরঞ্জন দাশগুপ্ত বলেছেন, ‘বলাকা’ ই কি সেই কাব্যগ্রন্থ নয়, যা রবীন্দ্র কবিতায় কালান্তর এনে দিয়ে আধুনিকতার তোরণদ্বার উন্মুক্ত করে দিয়েছিল? এই বইতে সেই বিদ্যুৎ উদ্ভাসে উত্তরগর্ভ প্রশ্ন তুলবার মুদ্রা। যেমন ‘রাত্রির তপস্যা সে কী আনিবে না দিন’ যার প্রতিস্পন্দে লেখা হয়েছিল জীবনানন্দের ‘এ আগুন এত রক্ত মধ্যযুগ দেখেছে কখনও’? অবশ্য রবীন্দ্রনাথ ‘বলাকা’ গ্রন্থের কবিতা সম্পর্কে বলেছেন, ‘এই কবিতাগুলো প্রথমে সবুজপত্রের তাগিদে লিখতে আরম্ভ করি। পরে চার-পাঁচটি কবিতা রামগড়ে থাকতে লিখেছিলাম। তখন আমার প্রাণের মধ্যে একটা ব্যথা চলছিল এবং সে সময়ে পৃথিবীময় একটা ভাঙ্গাচোরার আয়োজন হচ্ছিল। এন্ড্রুজ সাহেব এই সময়ে আমার সঙ্গে সঙ্গে ছিলেন, তিনি আমার তখনকার মানসিক অবস্থার কথা জানেন। এই কবিতাগুলো ধারাবাহিকভাবে একটার পর একটা আসছিল। হয়তো এদের পরস্পরের মধ্যে এক অপ্রত্যক্ষ যোগ রয়েছে। এজন্যই একে ‘বলাকা’ বলা হয়েছে। হংসশ্রেণীর মতোই তারা মানসলোক থেকে যাত্রা করে একটি অনির্বচনীয় ব্যাকুলতা নিয়ে কোথায় উড়ে যাচ্ছে।’
কাশ্মীরের শ্রীনগরে নৌকোবাস এবং শৈলস্বর্গ ও ভূস্বর্গের মাঝখানে রবীন্দ্রনাথের বোধে এক ভিন্ন অনুভূতির অনুরণন ঘটিয়েছে। ‘বলাকা’ গ্রন্থের নামকরণের মধ্যে এই (বলাকা) কবিতার মর্মগত ভাবটা নিহিত আছে। কাশ্মীরে যে নতুন মনোজগত সঞ্চারিত হল তার লহরি যেন এই কবিতাকে গ্রাস করেছে। রবীন্দ্রনাথ বলেছেনও, ‘সে দিন যে একদল বুনো হাঁসের পাখা সঞ্চালিত হয়ে সন্ধ্যার অন্ধকারের স্তব্ধতাকে ভেঙে দিয়েছিল, কেবল এই ব্যাপারই আমার কাছে একমাত্র উপলব্ধির বিষয় ছিল না। কিন্তু বলাকার পাখা যে নিখিলের বাণীকে জাগিয়ে দিয়েছিল, সেইটাই এর আসল বলবার কথা এবং ‘বলাকা’ বইটার কবিতাগুলোর মধ্যে এই বাণীটিই নানা আকারে ব্যক্ত হয়েছে। ‘বলাকা’ নামের মধ্যে এই ভাবটা আছে যে, বুনো হাঁসের দল যখন নীড় বেঁধেছে, ডিম পেড়েছে, তার ছানা হয়েছে, সংসার পাতা হয়েছে- এমন সময়ে তারা কিসের আবেগে অভিভূত হয়ে পরিচিত বাসা ছেড়ে পথহীন সমুদ্রের ওপর দিয়ে কোন সিন্ধুতীরে আর এক বাসার দিকে উড়ে চলেছে।’ পরিযায়ী পাখিরা সেদিন রবীন্দ্র মানসলোকে এক নতুন তত্ত্ব বা তথ্যের উদ্ভাসন ঘটিয়েছিল।
কাশ্মীরে অবকাশ যাপনকালে প্রকৃতির রহস্য এবং সৌন্দর্যকে খুব কাছ থেকে অনুভব করেছেন। সেই সঙ্গে বোধে ও উপলব্ধিতে সংযোজিত হয়েছে নতুন মাত্রা। যা তার ভেতরে আরও আগে থেকেই অনুরণিত হয়েছিল। তাই আলোকের ঝর্ণাধারায় ধুইয়ে দেয়ার কথা মনে হয়েছে এই কাশ্মীরে নৌকোবাসকালে। বলাকা মন হারিয়ে যায় সুদূরের অজানায়। আর সেই মনের গহিনে রবীন্দ্রনাথ খুঁজে পেয়েছেন বিশ্বজগতের গতিসত্ত্বাকে। কোথাও থেমে থাকা যাবে না। রবীন্দ্রনাথ চলার গতি, চলার ছন্দ, চলার সৌন্দর্যের ভেতর বিশ্ববাণীকে ধারণ করেছিলেন। হংসবলাকার ভেতর দিয়ে তাই ‘বলাকা’ কবিতা প্রজ্বলিত হয়ে আছে। আছে প্রকৃতির অপারলোকের সুষমা।
শীর্ষ খবর
সর্বশেষ খবর
জাতীয়
কূটনীতিক পদে সরাসরি নিয়োগে ক্ষোভ
পুরান ঢাকায় পলিথিনের দোকানে আগুন
আন্তর্জাতিক
সৌদির কাছে অস্ত্র বিক্রি বন্ধের দাবি করবিনের
ট্রাকের ওপর বিমান বিধ্বস্ত
রাজনীতি
ইমরান সরকারের গণসংযোগে আ’লীগ নেতাদের ঘুম নেই
সুইসব্যাংকে কারা টাকা রেখেছে তাদের তালিকা প্রকাশ করুন
খেলা
জাতীয় দলে ফেরার লক্ষ্য নিয়ে লিটন-এনামুলরা অস্ট্রেলিয়ায়
জার্মানি না চিলি?
তিস্তার পানি বিপদসীমার ১০ সেন্টিমটার উপরে
গাজীপুরে ট্রাকচাপায় অটোর ২ যাত্রী নিহত
দ্য লাস্ট ট্রেন ও মেহজাবিন
বিচারকদের শৃঙ্খলাবিধি প্রকাশে ফের সময় পেল সরকার
বাঁধনের কনফিডেন্স
ক্রিকেট ছেড়ে গলফে স্টার্ক!
জাতীয় দলে ফেরার লক্ষ্য নিয়ে লিটন-এনামুলরা অস্ট্রেলিয়ায়
যশোরে হামলায় আহত ব্যবসায়ীর মৃত্যু
সৌদির কাছে অস্ত্র বিক্রি বন্ধের দাবি করবিনের
সাভারে পোশাক শ্রমিককে গণধর্ষণ
বৈশাখ সংখ্যা বিভাগের অারও খবর
পহেলা বৈশাখ সাংস্কৃতিক তো বটেই রাজনৈতিকও
নববর্ষ- সম্প্রীতি ও ঐক্যের এক নবোজ্জ্বল দিন
হাওরের হাহাকার ও আমাদের নববর্ষ
পান্তা সাহেব ওয়ারেন হেস্টিংস ও আমাদের বর্ষবরণ
সোনাদাস বাউলের কথকতা
অন্য কোথা অন্য কোন্খানে
বাংলা কবিতায় বৈশাখ
প্রতিপক্ষের আয়নায়
বৈশাখী আলোড়ন
ফসলের দেশে ফসলের কবি
দ্বিতীয় জন্ম
নিমন্ত্রণের খসড়া
মনসামঙ্গল-২
জুঁইফুল কবর
প্রথম পাতা
শেষ পাতা
খেলা
আনন্দ নগর
বাংলার মুখ
সম্পাদকীয়
উপসম্পাদকীয়
ইসলাম ও জীবন
আইটি বিশ্ব
চাকরির খোঁজ
উত্তরের জনপদ
আবহমান চট্টগ্রাম
নগর-মহানগর
রাজধানীর খবর
দশ দিগন্ত
খবর
মৃত্যুবার্ষিকী
বৈশাখ সংখ্যা
দ্বিতীয় সংস্করণ
RSS Feed
Mobile App
ভারপ্রাপ্ত সম্পাদক : সাইফুল আলম, প্রকাশক : সালমা ইসলাম
প্রকাশক কর্তৃক ক-২৪৪ প্রগতি সরণি, কুড়িল (বিশ্বরোড), বারিধারা, ঢাকা-১২২৯ থেকে প্রকাশিত এবং যমুনা প্রিন্টিং এন্ড পাবলিশিং লিঃ থেকে মুদ্রিত।
পিএবিএক্স : ৮৪১৯২১১-৫, রিপোর্টিং : ৮৪১৯২২৮, বিজ্ঞাপন : ৮৪১৯২১৬, ফ্যাক্স : ৮৪১৯২১৭, সার্কুলেশন : ৮৪১৯২২৯। ফ্যাক্স : ৮৪১৯২১৮, ৮৪১৯২১৯, ৮৪১৯২২০
E-mail: jugantor.mail@gmail.com
Design and Developed by
উপরে
শিরোনাম :
তিস্তার পানি বিপদসীমার ১০ সেন্টিমটার উপরে       বিচারকদের শৃঙ্খলাবিধি প্রকাশে ফের সময় পেল সরকার       যশোরে হামলায় আহত ব্যবসায়ীর মৃত্যু       সাভারে পোশাক শ্রমিককে গণধর্ষণ        মালয়েশিয়ায় সাঁড়াশি অভিযানে ১০৪০ জন বিদেশি শ্রমিক আটক